Sjørring Maskinfabrik ved Thisted blev i løbet af søndag udsat for et millionkup, hvor tyvene blandt andet benyttede en af virksomhedens gaffeltrucks til at transportere dyrt værktøj ud af fabrikshallerne. Ifølge politiets oplysninger brød gerningsmændene ind på Sjørring Maskinfabrik via en dør i en produktionshal. De ubudne gæster har været på maskinfabrikken i tidsrummet mellem tidligt søndag morgen og sent søndag aften. Her har de kørt rundt på en truck forsynet med en europalle, som er brugt til at samle tyvekosterne sammen på. I forbindelse med indbruddet er der ligeledes brudt skabe op, hvorfra der er stjålet svejsehjelme, el-værktøj og dyrt specialværktøj til drejebænke. Det samlede udbytte ved indbruddet løbet op i cirka en million kroner, og politiet efterlyser i den forbindelse to mænd, som er set ved maskinfabrikken. Det drejer sig om to yngre mænd mellem 20 og 40 år. De er almindelige af bygning og bar i forbindelse med indbruddet lyse hættetrøjer, hvor hætterne var trukket op over hovedet. Desuden havde de cowboybukser og lyse kondisko på. Den ene af de to gerningsmænd var lidt højere end den anden. Eventuelle oplysninger kan gives til politiet på telefon 114.

Opsummering:
To tyve brugte gaffeltruck til at fjerne dyrt værktøj og svejsehjelme.